
AVIZ
asupra Proiectului de Lege pentru aprobarea Ordonanţei de urgenţă a Guvernului nr.47/2016 privind unele măsuri pentru buna organizare şi desfăşurare a alegerilor pentru Senat şi Camera Deputaţilor din anul 2016 şi pentru modificarea Legii nr.208/2015 privind alegerea Senatului şi a Camerei Deputaţilor, precum şi pentru organizarea şi funcţionarea Autorităţii Electorale Permanente şi a Legii nr.288/2015 privind votul prin corespondenţă, precum şi modificarea şi completarea Legii nr.208/2015 privind alegerea Senatului şi a Camerei Deputaţilor, precum şi pentru organizarea şi funcţionarea Autorităţii Electorale Permanente
         În conformitate cu prevederile art.95 din Regulamentul Camerei Deputaţilor, Comisia pentru comunităţile de români din afara graniţelor ţării a fost sesizată spre dezbatere şi avizare în procedură de urgenţă cu Proiectul de Lege pentru aprobarea Ordonanţei de urgenţă a Guvernului nr.47/2016 privind unele măsuri pentru buna organizare şi desfăşurare a alegerilor pentru Senat şi Camera Deputaţilor din anul 2016 şi pentru modificarea Legii nr.208/2015 privind alegerea Senatului şi a Camerei Deputaţilor, precum şi pentru organizarea şi funcţionarea Autorităţii Electorale Permanente şi a Legii nr.288/2015 privind votul prin corespondenţă, precum şi modificarea şi completarea Legii nr.208/2015 privind alegerea Senatului şi a Camerei Deputaţilor, precum şi pentru organizarea şi funcţionarea Autorităţii Electorale Permanente, trimis prin adresa PLx 453/2016, din 17 octombrie 2016, înregistrat cu numărul 4c-18/402 din 18 octombrie 2016. 
        Senatul, în calitate de primă Cameră sesizată, a adoptat proiectul de lege în şedinţa din 10 octombrie 2016.
        Conform dispoziţiilor art.75 alin.(1) şi (3) din Constituţia României, republicată, Camera Deputaţilor este Cameră decizională.
        Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia pentru comunităţile de români din afara graniţelor ţării a dezbătut Propunerea legislativă menţionată mai sus, în şedinţa din  25 octombrie  2016.
        Proiectul de ordonanţă de urgenţă urmăreşte asigurarea exercitării, în cele mai bune condiţii, a dreptului de a alege de către cetăţenii români cu domiciliul sau reşedinţa în străinătate, la alegerile pentru Senat şi Camera Deputaţilor din anul 2016. Astfel, potrivit Notei de fundamentare, proiectul stabileşte posibilitatea înfiinţării de secţii de votare şi în alte localităţi decât în cele în care îşi au sediul misiunile diplomatice şi oficiile consulare, cu acordul autorităţilor din ţara respectivă. De asemenea, soluţiile legislative preconizate urmăresc crearea posibilităţii exercitării dreptului la vot de către cetăţenii români cu domiciliul sau reşedinţa în străinătate în condiţii similare cu cetăţenii români cu domiciliul sau reşedinţa în ţară. Totodată, prin demersul legislativ se modifică şi unele dispoziţii cuprinse în Legea nr.208/2015 şi Legea nr.288/2015, referitoare la procedura de înscriere în Registrul electoral, în sensul prevederii posibilităţii ca cererea de înscriere şi copiile documentelor necesare înscrierii în Registrul electoral să poată fi transmise prin poşta electronică.
       Membrii comisiei au examinat proiectul de ordonanţă de urgenţă supus avizării, expunerea de motive, precum şi avizul favorabil cu observaţii şi propuneri al Consiliului Legislativ, transmis prin adresa cu nr. 828/01.09.2016.

       În urma dezbaterilor, s-a hotărât, cu majoritate de voturi, avizarea favorabilă a proiectului ordonanţei de urgenţă.

       În raport de obiectul şi conţinutul reglementării proiectul de lege face parte din categoria legilor organice.
VICEPREŞEDINTE,

